|  |  |  |  |
| --- | --- | --- | --- |
|  | Logo Leader V1 |  |  |

**МИНИСТЕРСТВО НА ЗЕМЕДЕЛИЕТО И ХРАНИТЕ**

**СТРАТЕГИЧЕСКИ ПЛАН ЗА РАЗВИТИЕ НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА 2023 – 2027 Г.**

**Покана**

На основание чл. 23, ал. 1, т. 2 от Постановление № 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. (ПМС № 494), Министерството на земеделието и храните обявява конкурс за избор на външни експерти-оценители за включване в списъка с външни експерти-оценители, определени от Управляващия орган на Стратегическия план за развитие на земеделието и селските райони 2023 - 2027 г. (СПРЗСР), които да участват в Комитет за избор на местни инициативни групи (МИГ) и на стратегии за Водено от общностите местно развитие (СВОМР):

**І. Минимални и специфични изисквания към кандидатите:**

Външен експерт-оценител, определен от УО на СПРЗСР може да бъде физическо лице, което притежава:

1. степен на завършено образование - висше с минимална образователна степен "бакалавър";

2. минимален професионален опит 5 години;

3. опит в разработване, прилагане или оценка на стратегически документи;

4. компютърна грамотност - MS офис.

5. добри познания за СПРЗСР и приложимото европейско и национално право;

Съгласно чл. 25, ал. 3 от ПМС № 494 външен експерт-оценител може да бъде физическо лице, което:

1. не е осъждано с влязла в сила присъда за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;

2. не е осъждано с влязла в сила присъда за престъпление, аналогично на тези по т. 1, в друга държава членка или трета страна;

3. не е налице неравнопоставеност в случаите по чл. 44, ал. 5 от ЗОП;

4. не е установено с акт на компетентен орган, че:

а) е представил/а документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор/избор;

б) е предоставил/а изискваща се информация, свързана с удостоверяване липсата на основания за отстраняване или изпълнението на критериите за допустимост и/или подбор/избор;

5. не е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

6. не е в конфликт на интереси по смисъла на чл. 61 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза, който не може да бъде отстранен;

7. няма интерес по смисъла на чл. 71 от Закона за противодействие на корупцията от резултата от процедурата за подбор на стратегии за ВОМР;

8. не е свързано лице по смисъла на § 1, т. 9 от Допълнителните разпоредби на Закона за противодействие на корупцията с лице на ръководна длъжност в УО на някоя от програмите, участващи в подхода ВОМР или в ДФЗ - РА;

9. не участва пряко или косвено в процеса на наблюдение, изпълнение или мониторинг на стратегия за ВОМР;

10. не е участвало в изготвянето на стратегия за ВОМР в програмния период 2014–2020 г. и за програмен период 2023 – 2027 г. или в процеса на популяризирането й и/или да е бенефициент по Наредба № 16 от 2015 г. за прилагане на подмярка 19.1 „Помощ за подготвителни дейности“ на мярка 19 „Водено от общностите местно развитие“ от Програмата за развитие на селските райони за периода 2014 – 2020 г. (ДВ, бр. 59 от 2015 г.), включително като представител на юридическо лице и/или в подготвителни дейности за програмен период 2021 – 2027 г.;

11. не е било оценител на проекти при прилагането на стратегии за местно развитие през програмния период 2007 – 2013 г. и 2014 – 2020 г. или да е участвало като изпълнител или бенефициент по мярка 431-1 „Управление на местни инициативни групи, придобиване на умения и постигане на обществена активност на съответната територия за местните инициативни групи, прилагащи стратегии за местно развитие“ от ПРСР 2007–2013 г., или в дейности по изпълнението на подмярка 19.2 „Прилагане на операции в рамките на стратегии за Водено от общностите местно развитие от ПРСР 2014 – 2020 г.“;

12. не е член на орган за управление или контрол на МИГ, служител на МИГ или да е бил член на орган за управление или контрол на МИГ най-малко една година преди назначаването му за член на Комисията.

Избраният външен експерт-оценител, член на Комитета за подбор, ще извършва оценка за административно съответствие и допустимост на МИГ и на стратегии за ВОМР и като втори етап техническа и финансова оценка на стратегиите за ВОМР, преминали етапа за административно съответствие и допустимост. Оценката се извършва в ИСУН, като на всеки външен експерт-оценител се разпределят заявления съгласно условията на ПМС № 494 и броя постъпили заявления по процедурата. В тази връзка външен експерт-оценител, член на Комисията за избор следва да е на разположение за целия период на оценката.

Външен експерт-оценител, член на Комитета за подбор, не може да:

1. участва в оценка на проекти от МИГ след одобрение на стратегията за ВОМР или да участва в изпълнение на дейности по мярка „Управление, мониторинг Текущи разходи и популяризиране на стратегиите“, включително и като представител на юридическо лице.
2. е в конфликт на интереси по смисъла на чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (OВ, L 2024/2509, 26.9.2024 г.) (Регламент (ЕС, Евратом) 2024/2509) с някой от кандидатите в процедурата;
3. е свързано лице по смисъла на § 1, т. 9 от Допълнителните разпоредби на Закона за противодействие на корупцията с кандидат в процедурата;
4. е в йерархическа зависимост с друг член от комисията.

**ІІ. Необходими документи:**

1. Заявление за участие, съдържащо адрес и телефон за обратна връзка;

2. Автобиография във формат Europass на български език в приложения образец;

3. Заверени от кандидата копия от документи, удостоверяващи продължителността на професионалния опит (служебна, трудова или осигурителна книжка);

4. Заверени от кандидата копия от документи за придобита образователно-квалификационна степен и допълнителна квалификация (ако е приложимо);

5. Заверени от кандидата копия от документи за наличие на опит в разработване, прилагане или оценка на стратегически документи;

6. Декларация от кандидата, че познава добре СПРЗСР, приложимото европейско и национално право, че притежава компютърна грамотност - MS офис и не заема длъжност в управляващия орган на Програма „Развитие на човешките ресурси“ за периода 2021 – 2027 г., Програма „Околна среда“ за периода 2021 – 2027 г., Програма „Конкурентоспособност и иновации в предприятията“ за периода 2021 – 2027 г. и Програма „Образование“ за периода 2021 – 2027 г.

7. Декларация за липса на основания за отстраняване и недопускане на обстоятелства по чл. 25, ал. 3 от ПМС № 494, съгласно приложения образец.

Документите по т. 1, 2, 6 и 7 се датират и подписват от кандидата, а документите по т. 3 – 5 се заверяват от кандидата с гриф „Вярно с оригинала” и подпис.

.

**ІІІ. Начален и краен срок за прием на заявления:**

Приемът на заявления ще започне на 31.03.2025 г.

Крайният срок за подаване на заявления е краят на работния ден на 11.04.2025 г.

 **ІV. Адрес, на който се приемат заявленията:**

Документи се приемат на следния адрес: гр. София, бул. „Христо Ботев” № 55, Министерство на земеделието и храните, до Управляващия орган на СПРЗСР – дирекция „Развитие на селските райони”.

**V. Начин на определяне на възнаграждението:**

Външните експерти-оценители, извършили оценка на стратегии за ВОМР ще получат следното възнаграждение съгласно подписан договор за услуга:

1. 200.00 (двеста) лева за проверка за административно съответствие и допустимост на заявление за одобрение на МИГ и на стратегия за ВОМР;

2. 300.00 (триста) лева за извършена техническа и финансова оценка на заявление за одобрение на МИГ и на стратегия за ВОМР.

**VІ. Начин на провеждане на конкурса:**

Конкурсът ще се проведе на два етапа – тест и интервю. Те ще се проведат от комисия, назначена със заповед на министъра на земеделието и храните, в която са включени представители на административни звена в МЗХ. На електронната страница на МЗХ ще бъде публикуван списък на външните експерти-оценители, преминали проверката за административно съответствие и допустимост с дата за явяване на тест и интервю, не по-късно от 3 дни преди датата на провеждане на изпита. Задачите за теста и интервюто целят преценка на професионалните умения и другите необходими качества за упражняване на дейността, като ще бъдат поставени еднакви писмени задачи на всички кандидати.

Първият етап на конкурса е провеждането на тест. Максималната оценка за теста е 5, максималната оценка на интервюто също е 5. Към етапа интервю преминават кандидатите, получили най-малко оценка 3 на теста. Преминават успешно конкурса кандидатите, получили най-малко обща оценка 6.

Външните експерти-оценители, които са одобрени да участват в Комитет за подбор на МИГ и на стратегии за Водено от общностите местно развитие за периода 2023 – 2027 г. ще бъдат уведомени в тридневен срок от одобрението им.

За допълнителна информация и въпроси: Дирекция „Развитие на селските райони”, електронен адрес: rdd@mzh.government.bg.